fi en sl fi fi fi fi en fi fi es fi fi fi en fi fi fi fi fi fi fi fi fi en id en fi de eo fi fi sv fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi en fi en en fi fi en fi fi es fi fi fi en fi fi fi fi fi fi fi fi fi en
Espanjalaistähden johdolla Tunturi-Lapin poluille - Uudistunut NUTS Ylläs Pallas tarjoaa yöttömän yön lumoa - NUTS Ylläs Pallas Polkujuoksu
Ilmoittaudu NUTS Distance 300 km
NUTS Kids & Juniors (ke&to)
Espanjalainen vuori- ja polkujuoksija Núria Picas tuikkii tämänvuotisen NUTS Ylläs Pallas -polkujuoksutapahtuman kirkkaimpana tähtenä. 43-vuotias Picas saapuu ensimmäistä kertaa Suomeen ja osallistuu BUFF Trail Tour Finlandiin kuuluvalle 37 kilometrille.
BUFFin tallia edustavan Picasin meriittilista on häkellyttävä. Hän on pitkällä urallaan voittanut muun muassa legendaarisen UTMB:n (167 km), kahdesti Transgrancanarian (125 km), Skyrunning World Seriesin kokonaiskilpailun sekä ollut palkintosijoilla lukuisissa klassikkokilpailuissa.
Núria Picas UTMB:llä 2017. Ⓒ Bryon Powell | I Run Far
Vaikka uran parhaat vuodet alkavat jo olla ohi, on Picas yhä rautaisessa kunnossa ja kiistaton ennakkosuosikki Ylläs Pallaksella. Vajaa tuhat nousumetriä lienee hänelle suupala, ja nähtäväksi jää, millaisen haasteen hän heittää saman matkan miesjuoksijoille.
Kotimaisista kärkijuoksijoista Bodom Trailin ja Aulanko Tower Trailin voittaja Hanna Jantunen joutuu jättämään Ylläs Pallaksen väliin sairastumisen takia.
– Kurkku on kipeä. Tyypillistä, että tulen sairaaksi kesäloman alkaessa. Harmittaa tosi paljon, Jantunen surkutteli kohtaloaan suunnistuksen iltarasteilla tiistaina.
Jantusen poissaollessa kärkitaistoon nousevat ainakin NUTS Karhunkierroksen 34 km:n kolmonen Reetta Peltonen, Trail Tourin neljäntenä oleva Julia Silvennoinen ja Karhunkierroksen 55 km:n voittaja Susanna Ylinen.
Julia Silvennoinen jatkaa Trail Touria NUTS Ylläs Pallaksella. Ⓒ Onevision.fi | Juha Saastamoinen
Miesten “pikamatkalla” olisi yllätys, mikäli Juuso Simpanen ei komeilisi tuloslistan piikkipaikalla. Simpasella on menossa todella vahva kausi, ja Karhunkierroksen (34 km) ja Aulangon (22 km) voittojen jälkeen miehen itseluottamus on tapissa. Haastajia ovat muun muassa Aulangon kakkonen Markus Rannankari, Trail Touria johtava Jani Virta, kokenut Sami Vähänen, suunnistaja Aaro Asikainen sekä “jokerikorttina” Karhunkierroksen satamailisen kakkonen Antti Itkonen.
– Valitsin 37 kilometrin matkan, koska seuraavaksi tähtäin on Tromssan Skyracen 32 kilometrillä. Pitkät matkat ovat yhä tavoitteena, mutta mukava kokeilla pitkästä aikaa kulkua parissa lyhyessä kisassa. Reilu viikko tosin meni tulehtunutta keuhkoputkea hoitaessa, joten kunto on täysi arvoitus, Itkonen kertoi.
Sen sijaan viime kaudella Trail Tourin toiseksi sijoittunut ja Henri Ansion hienosti haastanut Jere Pajunen ei vieläkään avaa Trail Tourin kisakauttaan. Pajunen viestitti maanantaina, että alkuvuoden työkiireiden takia kunto ei ole vielä toivotulla tasolla.
– Yritän palautua ja lähteä uuteen nousuun. Kisoja tulee vielä, Pajunen sanoi optimistisesti.
Sää suosii uusia ultramatkoja
Tapahtumakonseptin uudistus ja juoksusuunnan kääntäminen pohjoisesta etelään mahdollistavat tänä vuonna 37 kilometrin lisäksi myös täysin uudet ultramatkat: 105 ja 160 kilometriä.
NUTS Ylläs Pallas tarjoaa nyt Suomen ainoan yhdensuuntaisen satamailisen (160 km) polkukisan, kun Hetasta kuljetaan Yllästunturille. Kuninkuusmatkan lähtö on perjantaina puoliltapäivin, ja mukaan on ilmoittautunut 116 osallistujaa.
NUTS Karhunkierroksen 166 kilometrillä uuden komean reittiennätyksen tehnyt Jaakko Eskelinen jättää Lapin kisan väliin. Pitkään Karhunkierroksella johtanut ja lopulta kolmanneksi sijoittunut Jussi Nokelainen on puolestaan kärsinyt sitkeistä jalkavaivoista, minkä seurauksena juoksuharjoittelu on jäänyt vähäiseksi.
– Karhunkierroksen jälkeen olen lähinnä pyöräillyt, kunnes viimein alkuviikosta jalat tuntuivat pitkästä aikaa juostessa siedettäviltä. Olisinkin startannut perjantaina, mutta minulle nousi keskiviikkona kuume ja nyt osallistuminen näyttää erittäin epätodennäköiseltä. Harmittaa ihan pirusti, sillä olin odottanut tätä kisaa todella paljon, Nokelainen sanoi.
Nokelaisen poissaollessa selkeää ykkössuosikkia ei ole. Kärkikahinoihin voidaan laskea ainakin Tuomas Maisala, Joni Lepistö, Henry Aalto ja Ville Maksimainen.
Saara Päätalo joutui keskeyttämään Karhunkierroksen 100 maililla ja hakee Ylläs Pallakselta revanssia. Ennakkoon kovimmat kilpasiskot ovat KK:n kakkonen Satu Niskavaara, kolmonen Jaana Tervo sekä Karhunkierroksen 83 kilometrillä toiseksi juossut Pirjo Saukko.
Toinen uusi ultramatka, 105 km, starttaa yöttömään yöhön perjantain ja lauantain vastaisena yönä Pallakselta. Sääennusteet lupaavat tällä hetkellä koko viikonlopuksi poutaa lämpötilan keikkuessa kymmenen asteen molemmin puolin. Ihanteellinen juoksusää siis!
Janne Hietala aikoo pitkästä aikaa yli 100 kilometrin matkalle. Ⓒ Aapo Laiho
Etukäteen voittotaisteluun noussevat Riikka Tulppo ja Marika Krohns. Miesten puolella mielenkiinto kohdistuu etenkin Janne Hietalaan, joka on toipunut varsin hyvin Bodom Traililla tapahtuneesta nilkkavammasta.
– Jouduin olemaan kuukauden juoksematta, mutta nyt olen pystynyt tekemään muutaman pitkän treenin ja niistä on varmasti ollut hyötyä. Edellisestä yli 100 kilometrin juoksusta on neljä vuotta aikaa ja näin pitkään matkaan täytyy suhtautua kunnioituksella. Tarkoitus on nauttia yöttömästä yöstä ja upeista maisemista, Hietala sanoo.
Neljäs kisamatka on klassinen Hetta – Pallas (55 km), jonka osallistujat lähtevät taipaleelle perjantai-iltana. Kiinnostavia nimiä ovat muun muassa kestomenestyjä Maija Oravamäki, Annika Vaara sekä taekwondon olympiaedustaja Teemu Heino.
NUTS Ylläs Pallaksen osallistujamäärät ovat kasvaneet tasaisesti vuosi vuodelta. Viime vuonna rikottiin tuhannen osallistujan raja, ja nyt mukana on lähes 1300 polkujuoksijaa noin 32 eri maasta.
– NUTS:n strategia on, että Ylläs Pallasta pyritään osallistujamäärältään kasvattamaan. Sen vuoksi myös kisamatkoja on useampi. Lisäksi tavoitteena on kasvattaa ulkomaalaisten osallistujien suhteellista määrää. Suurimmat haasteet tälle asettaa toistaiseksi majoituskapasiteetti alueella sekä heikot julkisen liikenteen yhteydet. Se vaatii kisaorganisaatiolta paljon logistiikan suunnittelua, kertoo viestinnästä vastaava Elsa Varja.
Tapahtumakeskus on keskitetty tällä kertaa Ylläkselle, Äkäslompolon kylälle. 55 kilometrin matkaa lukuun ottamatta kaikkien muiden sarjojen maali sijaitsee tunnetun Jounin Kaupan läheisyydessä.
55 ja 160 kilometrillä on tullut muutos, joka koskee Hannukurun huoltopistettä. Kaivo on saastunut bakteerista ja sen vesi on käyttökelvotonta. Hannukurun huoltopisteen korvaava huoltopiste on Hietajärvi. Hietajärven huoltopisteeltä matkaa Pallakselle (55 km:n maaliin) on 29 kilometriä. Hietajärven huoltopisteellä ei ole kuivakäymälöitä, mutta Hannukurun käymälät ovat käytössä normaalisti. Tämä muutos aiheuttaa muutaman kilometrin lisälenkin näiden kahden matkan osallistujille.
Toinen viime hetken tarkennus koskee 37 kilometrin reittikarttaa. Kartassa on väärä reitti Kellokkaan huoltopisteen jälkeen. Oikea reitti kulkee etelä-pohjoissuunnassa ja on merkitty oheiseen karttaan.
Reittikorjaus merkitty karttaan punaisella.
© 2022 NUTS Ylläs Pallas Polkujuoksu - WordPress Theme by Kadence WP
Ilmoittaudu NUTS Distance 300 km
NUTS Kids & Juniors (ke&to)
NUTS Distance 300 -osallistujat
Tapahtumainfo 15–160 kmExpand child menu